CELEX: 32019D1316
Language: sk
Date: 2019-07-15 00:00:00
Title: Rozhodnutie Rady (EÚ) 2019/1316 z 15. júla 2019 o podpise Dohody medzi Spojenými štátmi americkými a Európskou úniou o pridelení podielu colnej kvóty Spojeným štátom americkým na vysokokvalitné hovädzie mäso v zmysle revidovaného memoranda o porozumení o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie (2014) v mene Európskej únie

5.8.2019   
               
               
                  SK
               
               
                  Úradný vestník Európskej únie
               
               
                  L 205/10
               
            
         ROZHODNUTIE RADY (EÚ) 2019/1316
         z 15. júla 2019
         o podpise Dohody medzi Spojenými štátmi americkými a Európskou úniou o pridelení podielu colnej kvóty Spojeným štátom americkým na vysokokvalitné hovädzie mäso v zmysle revidovaného memoranda o porozumení o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie (2014) v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Podľa nariadenia Rady (ES) č. 617/2009 (1) Únia otvorila ročnú colnú kvótu na vysokokvalitné hovädzie mäso (ďalej len „colná kvóta“).
                  
               
                     (2)
                  
                  
                     Rada 19. októbra 2018 poverila Komisiu začatím rokovaní v mene Únie so Spojenými štátmi americkými v súvislosti s uplatňovaním colnej kvóty vrátane otázky rozdelenia colnej kvóty medzi jednotlivé krajiny, ktorých cieľom je dospieť ku konečnému riešeniu sporu v rámci Svetovej obchodnej organizácie (WTO) vo veci DS26 [ES – Opatrenia týkajúce sa mäsa a mäsových výrobkov (Hormóny)]. Rokovania so Spojenými štátmi sa 27. februára 2019 podarilo úspešne zavŕšiť.
                  
               
                     (3)
                  
                  
                     Rada 19. októbra 2018 poverila Komisiu, aby sa usilovala o dosiahnutie súhlasu ostatných významných dodávateľských krajín, na ktoré sa vzťahuje daná colná kvóta, pokiaľ ide o jej rozdelenie medzi jednotlivé krajiny, a to v súlade s uplatniteľnými pravidlami WTO, v nevyhnutnom rozsahu a bez vytvorenia akéhokoľvek základu pre akúkoľvek formu kompenzácie. Ostatné významné dodávateľské krajiny písomne potvrdili svoj súhlas s uvedeným rozdelením colnej kvóty medzi jednotlivé krajiny.
                  
               
                     (4)
                  
                  
                     Dohoda by sa preto mala podpísať s výhradou jej neskoršieho uzavretia,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody medzi Spojenými štátmi americkými a Európskou úniou o pridelení podielu colnej kvóty na vysokokvalitné hovädzie mäso Spojeným štátom americkým v zmysle Revidovaného memoranda o porozumení medzi Spojenými štátmi americkými a Európskou úniou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie (2014), s výhradou uzavretia uvedenej dohody (2).
         
         
            Článok 2
            Týmto sa predseda Rady poveruje určiť osobu(y) splnomocnenú(é) podpísať dohodu v mene Únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 15. júla 2019
            
               
                  Za Radu
               
               
                  predseda
               
               J. LEPPÄ
            
         
         
            (1)  Nariadenie Rady (ES) č. 617/2009 z 13. júla 2009, ktorým sa otvára autonómna colná kvóta na dovoz vysokokvalitného hovädzieho mäsa (Ú. v. EÚ L 182, 15.7.2009, s. 1).
         
            (2)  Text dohody sa uverejní spolu s rozhodnutím o jej uzavretí.